Edgars Vilcāns

Edgars Vilcāns (dzimis , pazīstams arī ar skatuves vārdu Edwolf) ir ukraiņu–latviešu komponists, mūzikas producents, aranžētājs un džeza pianists. Viņš strādā gan Latvijas, gan Ukrainas mūzikas vidē, sadarbojoties ar dažādiem mūziķiem un iesaistoties koncertprojektos. Latvijā plašāku atpazīstamību ieguvis pēc dalības labdarības akcijā Dod pieci!.

 Biogrāfija 
Edgars Vilcāns dzimis Kijivā ukraiņu–latviešu ģimenē. Viņa tēvs ir latvietis, jurists Ivars Vilcāns, māte - ukrainiete Laura Vilcāne, teātra zinātniece, producente, mākslas projektu kuratore un noveliste. Mācījies Rīgas Doma kora skolā. Bērnību pavadījis Latvijā, taču vēlāk ģimene pārcēlusies uz Kijivu, kur E. Vilcāns turpināja mācības un attīstīja muzikālās prasmes. Viņš beidzis Lisenko Kijivas Mūzikas skolu klarnetes specialitātē, bet vēlāk absolvējis Reinholda Gliēra Kijivas Mūzikas akadēmiju, iegūstot bakalaura grādu džeza pianismā.

Pirms Krievijas militārā iebrukuma Ukrainā Vilcāns dzīvoja un strādāja Kijivā. Pēc kara sākuma viņš kopā ar mammu un brāli pārcēlās uz Latviju, kur turpina mūzikas darbu.
 Mūzikas karjera 
Ukrainā Vilcāns strādājis lielā mūzikas ierakstu studijā MOZGI Entertaiment, kur kā mūzikas producents, aranžētājs un komponists sadarbojies ar dažādiem ukraiņu mūziķiem, to starp Potapu, Nastju Kamenski, Nadju Dorofejevu. Koncertos un studijas sesijās viņš sadarbojies arī ar pazīstamo japāņu-ukraiņu džeza saksofonistu Kentu Igarashi, kā arī bijis mūzikas producents, koncerttūres pianists un dziesmu līdzautors Ukrainā plaši pazīstamajam dziedātājam Petro Čornijam. 

Latvijā viņš aktīvi sadarbojas ar mūziķi Katrīnu Gupalo, kopā veidojot koncertprogrammas un radot oriģinālmūziku. Sadarbojies arī ar citiem Latvijas māksliniekiem - Māru Upmani-Holšteinu, DJ Rudd, Grētu Grantiņu, Martu, Būu, Laika Upi, Agnesi Stengrēvicu, Dionu Liepiņu, Ilzi Rijnieci, Agnesi Rakovsku, Deniju Griezi un Aleksu Silveru. Edgars bijis ierakstu kompānijas “Universal Latvia” pieaicinātais producents, aranžētājs un komponists.

 Mūzikas producēšana 
Edgars Vilcāns ierakstu studijā un uz skatuves sadarbojies ar dažādiem Latvijas un Ukrainas māksliniekiem. Viņa producētās un komponētās dziesmas guvušas augstus rezultātus Latvijas Televīzijas dziesmu konkursā "Supernova".

2024. gadā Vilcāns bijis līdzautors un mūzikas producents divām dziesmām, kas ieguvušas godalgotas vietas LTV "Supernovā" -  Katrīnas Gupalo izpildītā dziesma "The Cat’s Song" ieguva 3. vietu un Aleksa Silvera izpildītā dziesma "For the Show" ieguva 4. vietu. Savukārt 2025. gadā kopā ar Katrīnu Gupalo radītā kompozīcija "Scarlett Challenger" iekļuva pusfinālā.

2022. gadā Edgars Vilcāns bija līdzautors un mūzikas producents Katrīnas Gupalo dziesmai "Dur Prom", kas kļuva par radiohitu un 13 nedēļas atradās Latvijas visvairāk atskaņoto dziesmu TOP 10, skanot deviņās Latvijas radiostacijās.

2023. gadā Vilcāns radījis aranžējumu Latvijas Radio gada balvas "Muzikālā banka" ceremonijas atklāšanas numuram "Ой на горі та й женці жнуть / Dzimtā valodā", kuru izpildījuši plaši pazīstami latviešu mūziķi: kamerorķestris "Daugavpils Sinfonietta", orķestris "Daugava", koris "Daugava", Dons, Aija Andrejeva, Ivo Fomins, Tautumeitas, Shipsea, Jānis Aišpurs, Aminata, Juris Kaukulis, Katrīna Gupalo un grupa "Varakuta".

 Koncertdarbība un citi projekti 
2023. gadā kopā ar Katrīnu Gupalo radīta koncertprogramma "Dzimtā valoda", kurā ietverta Zigmara Liepiņa, Haralda Sīmaņa, Raimonda Paula, Raimonda Tigula un Imanta Kalniņa mūzika, Edgara un Katrīnas oriģinālmūzika, kā arī ukraiņu un latviešu tautas dziesmas, atskaņota daudzās Latvijas koncertzālēs, kā arī "Klementinum Mirror Chapel" Prāgā, "Budai Vigadó" Budapeštā, "Weltmuseum Wien" Vīnē, "Nieuwe Kerk" Hāgā, "Conservatorio Santa Cecilia" Romā, "Ilkhom Theater" Taškentā, Viļņas Universitātē un Astanas operā.

2023. gadā komponējis mūziku ukraiņu - latviešu režisoru izrādei "Es gaidu…" Ģertrūdes ielas teātrī.

Tāpat Vilcāns kopā ar Katrīnu Gupalo radījis mūziku Latvijas Bankas sudraba kolekcijas monētai "Ukrainas brīvībai" ("Воля").

 Solo projekts Edwolf 
2026. gadā Edgars Vilcāns ar skatuves vārdu Edwolf izdeva savu debijas minialbumu (EP) In Search Of Home. Tajā iekļautas septiņas kompozīcijas, kurās aplūkotas māju, piederības, migrācijas un personiskās identitātes tēmas, balstoties autora dzīves un ceļošanas pieredzē dažādās valstīs, tostarp Latvijā, Ukrainā, Lielbritānijā, Amerikas Savienotajās Valstīs un Āzijā.

Minialbuma vāka fotogrāfija uzņemta 2022. gada februārī Liepājā - pilsētā, kas kļuva par pagaidu patvērumu Vilcāna ģimenei pēc Krievijas pilna mēroga iebrukuma Ukrainā. Muzikāli minialbums apvieno popmūzikas, ritmblūza (R&B), soulmūzikas un elektroniskās deju mūzikas (EDM) elementus.

Minialbumā skan gan Edwolf radītā elektroniskā mūzika, gan viņa balss un klavierspēle. Dziesmu tapšanā piedalījušies arī dziedātāji Evija Smagare (IVIYAN), Katrīna Gupalo, Ilze Rijniece, Sintija Aizupiete un Jānis Aizupietis, kā arī ģitāristi Jānis Pastars un Armands Varslavāns un japāņu saksofonists Kenta Igaraši.

Vilcāns norādījis, ka minialbums radīts bez mākslīgā intelekta izmantošanas - gan mūzikas producēšanā, gan vizuālo materiālu veidošanā. 

 Sabiedriskā darbība 
2022. gadā Vilcāns pievienojās Latvijas sabiedrisko mediju labdarības maratonam Dod pieci! kā viens no dīdžejiem, īpaši pievēršoties Ukrainas bēgļu un bērnu atbalstam. 2022. gadā piedalījies Ukrainas atbalsta projektos "Latvia For Ukraine: Resistance" un Osokina Brīvības festivālā Ukrainai. 2023. gadā kopā ar Katrīnu Gupalo organizējis labdarības akciju "Džips ukraiņu aktierim - snaiperim".
 Personīgā dzīve 
Edgars Vilcāns ir precējies ar latviešu mūziķi Katrīnu Gupalo, ar kuru sadarbojas arī radošos projektos.

 Atsauces 

Kategorija:2000. gadā dzimušie
Kategorija:Latviešu mūziķi
Kategorija:Supernovas dalībnieki
Kategorija:Latvijas pianisti